書病
作者：陸游
朝代：宋

paragraphs: 暮年雖病不甚劇，啜藥噉粥猶自力。
今年七月風眩作，兒子在前不能識。
杯中藥冷呼不醒，全家相顧無人色。
昏昏但思向壁卧，蟲臂鼠肝寧暇恤。
醫巫技殫欲斂手，天高鬼惡吁莫測。
偶然得活出望外，扶杖下床猶屢踣。
讀書心在目力短，袖手堅坐到窗黑。
無功祿食四十年，嘆息此責何由塞。